Srednja zdravstvena šola Ljubljana

Poljanska cesta 61

1000 Ljubljana

**PRAVILA ZA IZBIRO DIJAKOV ZA OPRAVLJANJE PRAKTIČNEGA USPOSABLJANJA TUJINI**

1. člen

Praktičnega usposabljanja v tujini se lahko udeležijo dijaki četrtega letnika programa zdravstvena nega ali dijaki tretjega letnika programa bolničar- negovalec. S praktičnim usposabljanjem v tujini se morajo strinjati tudi starši, kar potrdijo s podpisano **izjavo**. Prijavljeni dijaki morajo imeti v preteklem šolskem letu najmanj dober splošni učni uspeh.

2. člen

Razpis za praktično usposabljanje dijakov v tujini se objavi na šolskih spletnih straneh, pošlje pa se tudi dijakom na razredne elektronske naslove. Dijaki se prijavijo z motivacijskim pismom in z življenjepisom. **Motivacijsko pismo** napišejo v slovenščini. Življenjepis napišejo v angleščini, tako da izpolnijo angleško različico evropskega obrazca **Europass CV**. <https://europass.cedefop.europa.eu/editors/en/cv/compose>

3. člen

Na praktično usposabljanje v tujini se ne morejo prijaviti dijaki, ki jim je bil v predhodnem šolskem letu izrečen vzgojni ukrep.

4. člen

Izbirni postopek vodi komisija, ki jo za tekoče šolsko leto imenuje ravnateljica šole. Komisija sporoči dijakom rezultate izbire.

5. člen

Kriteriji izbire in točkovnik so naslednji:

**1. Splošni učni uspeh za zadnje zaključeno šolsko leto**

* 5 točk za odličen uspeh,
* 4 točke za prav dober uspeh,
* 3 točke za dober uspeh.

**2. Ocena razrednika, učiteljev strokovnih modulov in mentorja na PUD-u**

2.1. Dijaka oceni razrednik po naslednjih kriterijih:

* 5, 3 ali 1 točko prejme dijak za izpolnjevanje šolskih obveznosti, aktivno sodelovanje pri pouku, upoštevanje dogovorov.

Če je v 4. letniku prišlo do menjave razrednika, dijaka oceni tisti, ki je bil razrednik več časa oz. dijaka bolje pozna.

2.2. Za dijaka komisija iz evidenc pridobi ocene za:

* obe enoti praktičnega pouka v zdravstvenih in socialnih ustanovah v 3. letniku (program ZN) ali obe enoti praktičnega pouka v socialnih ustanovah v 2 . letniku (program BN)
* ocena iz prve pomoči v 3. letniku ZN ali ocena praktičnega pouka v šoli v 2. letniku BN

Na ta način lahko dijak pridobi največ 15 točk.

V kolikor zaradi Covida-19 praktičnega pouka v ustanovi ni bilo mogoče opraviti, se upošteva ocena praktičnega pouka v šoli.

2.3. Za dijaka komisija pri organizatorki PUD-a pridobi fotokopijo **evalvacijskega lista** opravljenega PUD-a iz 3. letnika. Na ta način dijak lahko pridobi:

* 5 točk za 11 kriterijev, ocenjenih s »povsem ustrezno«,
* 3 točke za 10 kriterijev, ocenjenih s »povsem ustrezno«,
* 1 točko za 9 kriterijev, ocenjenih s »povsem ustrezno«.

V kolikor zaradi Covida-19 PUD-a ni bilo mogoče opraviti, se upošteva ocena praktičnega pouka v šoli.

**3. Odsotnost od pouka**

Upoštevajo se neopravičene in opravičene ure prejšnjega šolskega leta.

3.1. Neopravičene ure

Dijak prejme:

* 5 točk za 0 neopravičenih ur,
* 3 točke za 1 do 4 neopravičene ure,
* 0 točk za 5 ali več neopravičenih ur.

3.2. Opravičene ure

* 5 točk za 0 do 20 opravičenih ur,
* 3 točke za 21 do 40 opravičenih ur,
* 0 točk za 41 ali več opravičenih ur.

**4. Motivacijsko pismo**

Dijak prejme:

* 5 točk za originalno, ustvarjalno motivacijsko pismo,
* 3 točke za povprečno motivacijsko pismo,
* 1 točko za slabo izdelano motivacijsko pismo.

V primeru, da dijak motivacijsko pismo delno ali v celoti prepiše od nekoga drugega, ali pa da motivacijskega pisma sploh ne priloži vlogi, se njegovo prijavo izloči iz izbirnega postopka za opravljanje PUD-a v tujini in se jo zavrže.

**5. Tuji jezik**

Učitelji tujega jezika ocenijo dijaka po Evropskem jezikovnem okvirju. Ocena zajema bralno razumevanje, govorno sporazumevanje ter govorno in pisno sporočanje. Dijak prejme:

* 7 točk za znanje na ravni B2 ali višje,
* 5 točk za znanje na ravni B1,
* 3 točke za znanje na ravni A2,
* 0 točk za znanje, nižje od ravni A2.

Ocenjevalno lestvico dijakom pojasnijo učitelji tujega jezika.

**6. Socialni status družine**

Dijak dobi dodatne točke, če prejema subvencionirano prehrano:

* 3 točke za 100% subvencijo,
* 2 točki za 70% subvencijo,
* 1 točko za 40% subvencijo,
* 0 točk brez subvencije.

Če do roka oddaje dijak nima odločbe za tekoče šolsko leto, se upošteva stanje lanskega šolskega leta. Podatke o subvencionirani prehrani pridobi komisija.

**7. Ostale aktivnosti**

Dijak prejme po 1 točko iz naslednjih del: predstavljanje šole (npr: pomoč svetovalni službi ali učiteljem pri predstavitvi na OŠ ali drugih inštitucijah), nastopanje za šolo na proslavah in predstavah in podobno. Dijaku mentor izda potrdilo o opravljeni dejavnosti.

Dijak lahko iz tega kriterija doseže največ 7 točk.

8. **Tekmovanja in raziskovalne naloge**

Dokazila iz tega naslova se upoštevajo v primeru, če ima več kandidatov isto število točk.

Dijak prejme:

* 5 točk za 1-3 mesto na državnem nivoju in mednarodnem nivoju ali zlato priznanje,
* 3 točke za 1-3 mesto na regijskem nivoju ali srebrno priznanje,
* 1 točko za 1-3 mesto na šolskem tekmovanju ali bronasto priznanje.

Dijak lahko iz tega kriterija doseže največ 5 točk.

6. člen

Do danega roka oddajo dijaki v tajništvo popolno vlogo, ki vsebuje prijavo za razpis, življenjepis, motivacijsko pismo in dokazila o dosežkih pod točkama 7 in 8 (fotokopije dokazil ali potrdila, podpisana od učiteljev). Upoštevajo se dosežki iz časa šolanja na SZŠ LJ.

Motivacijsko pismo in izpolnjeni življenjepis pošljejo dijaki do danega roka tudi na e-naslov koordinatorke za mednarodno sodelovanje.

Nepopolne prijave in prijave, oddane po roku, se zavržejo in se v postopku izbora ne upoštevajo.

Pravila o izbiri dijakov za opravljanje praktičnega usposabljanja v tujini je sprejela ravnateljica šole in veljajo od 1. 9. 2020 dalje.

Pripravila:

Maja Klančič mag. Silva Kastelic

koordinatorica Erasmus+ ravnateljica šole